Ramaphosa vergader met Eskom; beurtkrag afgeskaalPres. Cyril Ramaphosa. (Foto: GCIS) Pres. Cyril Ramaphosa het sy staatsbesoek aan Egipte kortgeknip sodat hy met Eskom kan vergader oor die land se kragkrisis. Khusela Diko, Ramaphosa se woordvoerder, het gesê die president sal Woensdag met die bestuur en raad van Eskom vergader waartydens hy “ingelig sal word oor die planne om die elektrisiteitskrisis wat die grootste deel van die land raak, te versag en op te los”. Ramaphosa sal die bedryfsentrum by Eskom se hoofkantoor by Megawatt Park in Johannesburg besoek, het Diko gesê. Eskom het die afgelope week in ŉ ongekende stap aangekondig dat fase 6-beurtkrag ingestel word. Ramaphosa het Maandagaand gesê Suid-Afrikaners se woede oor beurtkrag is verstaanbaar. Die presidensie het in ŉ verklaring gesê die voortdurende beurtkrag is vernietigend vir die land, berokken groot skade aan die ekonomie en ontwrig Suid-Afrikaanse burgers se lewens. John Steenhuisen, DA-leier, het vroeër ŉ beroep op Ramaphosa gedoen om sy staatsbesoek kort te knip en Suid-Afrikaners in sy vertroue te neem en oop kaarte te speel oor wat regtig met die land se kragnetwerk aan die gang is. “Dit is ongekend dat daar in ŉ maand soos Desember, wanneer aanvraag baie laag is, enigsins beurtkrag is. Dit wek agterdog en laat vrae ontstaan oor wat die president nié die land vertel nie.” Steenhuisen het ook reeds aan die speaker van die parlement, Thandi Modise, geskryf en gevra dat parlementariërs teruggeroep word sodat die krisis bespreek kan word. Eskom het intussen Dinsdagaand aangekondig dat beurtkrag van fase vier tot fase twee afgeskaal is. Volgens die kragvoorsiener sal fase twee‑beurtkrag tot 23:00 Woensdagaand toegepas word. “Ons het goeie vordering gemaak na oorstromings by van ons kragstasies en baie van die kragstasies is weer in bedryf.” Volgens Eskom bly die moontlikheid van beurtkrag vir die res van die week egter hoog. “Die noodreaksie-beheersentrum gaan voort om die situasie te monitor en die fokus is daarop om onbeplande onderbrekings na minder as 9 500 MW te verminder om ons in staat te stel om beurtkrag te beperk en teen volgende week af te skaf.”